Diari Oficial de la Generalitat Valenciana


Sumari del DOGV 9684, del 15-09-2023 (2023/9442)

RESOLUCIÓ de 8 de setembre de 2023, de la Conselleria de Medi Ambient, Aigua, Infraestructures i Territori, per la qual es convoquen les ajudes per a l'adquisició d'equipaments o materials que impedisquen l'entrada d'aigües o en faciliten l'evacuació, com ara barreres temporals o permanents, vàlvules antiretorn i altres elements, en la conca baixa del riu Segura, a la Comunitat Valenciana, com a contribució al Pla Vega RenHace en el marc del Pla de recuperació, transformació i resiliència.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9684

Data del DOGV
:   15-09-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/9442


Data del document
:   08-09-2023

Organisme emissor


Tipus de document
:   Resolució

Anàlisi jurídica

 Descriptors 

:   * Conselleria de Medi Ambient, Aigua, Infraestructures i Territori
    * ajuda pública

RESOLUCIÓ de 8 de setembre de 2023, de la Conselleria de Medi Ambient, Aigua, Infraestructures i Territori, per la qual es convoquen les ajudes per a l'adquisició d'equipaments o materials que impedisquen l'entrada d'aigües o en faciliten l'evacuació, com ara barreres temporals o permanents, vàlvules antiretorn i altres elements, en la conca baixa del riu Segura, a la Comunitat Valenciana, com a contribució al Pla Vega RenHace en el marc del Pla de recuperació, transformació i resiliència. [2023/9442]  
En el marc del Pla de recuperació, transformació i resiliència d'Espanya (PRTR), dins dels objectius generals, es distingeixen quatre eixos transversals mitjançant els quals es distribueixen a Espanya els fons europeus: transició ecològica, transformació digital, cohesió social i territorial i igualtat de gènere. Aquests eixos transversals es projecten en deu polítiques tractores o palanques que incidiran directament en els sectors productius amb més capacitat de transformació del teixit econòmic i social. De les deu polítiques palanca, en concret, en la segona (Infraestructures i ecosistemes resilients) s'estableix la necessitat d'assolir un bon estat de conservació dels ecosistemes mitjançant la restauració ecològica quan siga necessària, i revertir la pèrdua de biodiversitat garantint un ús sostenible dels recursos naturals i la preservació i millora dels serveis ecosistèmics. En aquesta política palanca s'inclou el component 5 (Preservació del litoral i recursos hídrics), i dins d'aquest, la inversió núm. 2 (C5.I2) relativa al seguiment i la restauració d'ecosistemes fluvials, la recuperació d'aqüífers i mitigació del risc d'inundació, les actuacions relacionades amb la implantació dels plans de gestió del risc d'inundació vigents, incloses les mesures de prevenció en matèria d'ordenació del territori i urbanisme, i les guies tècniques per a reduir la vulnerabilitat dels elements exposats en les zones inundables i promoure l'adaptació al risc d'inundació de diversos sectors econòmics. Aquesta actuació s'enquadra en la submesura C5.I2b.  
  
  
En data 28 de setembre de 2022 s'ha publicat en el Boletín Oficial del Estado el Reial decret 786/2022, de 27 de setembre, pel qual es regula la concessió directa d'una subvenció per al desenvolupament d'actuacions d'adaptació del risc d'inundació de les edificacions, els equipaments i les instal·lacions o explotacions que hi ha en la conca baixa del riu Segura, a la Comunitat Valenciana, (RD 786/2022), com a contribució al pla Vega RenHace en el marc del Pla de recuperació, transformació i resiliència. En l'article primer es determina com a objecte l'aprovació de les bases reguladores a les quals s'haurà de subjectar la Generalitat Valenciana respecte de les convocatòries d'ajudes i/o les inversions directes que efectuen.  
Mitjançant una resolució de la Secretaria d'Estat de Medi Ambient, de data 22 de novembre de 2022, es concedeix la subvenció referida en l'apartat anterior, d'acord amb el que es preveu en l'article 8 del reial decret esmentat.  
Instruït el procediment de concessió directa per la Direcció General de l'Aigua del Ministeri per a la Transició Ecològica i el Repte Demogràfic, i acreditat que la comunitat autònoma que s'indica en l'article 5 de l'RD 786/2022 compleix els requisits que preveu l'article 13 de la Llei 38/2003, de 17 de novembre, general de subvencions (LGS), per a obtindre la condició de beneficiari directe de la subvenció, així com el que s'estableix en els articles 18, 19 i 21 del Reglament de la Llei 38/2003, la Secretaria d'Estat de Medi Ambient, mitjançant la Resolució de 22 de novembre de 2022, ha resolt la concessió pel procediment de concessió directa de la subvenció esmentada en l'encapçalament d'aquesta proposta.  
Aquesta subvenció s'ha abonat amb càrrec al pressupost del Fons de Restauració Ecològica i Resiliència (FCPJ), regulat pel Reial decret 690/2021, de 3 d'agost, pel qual es regula el Fons de Restauració Ecològica i Resiliència.  
D'acord amb els principis de gestió específics del PRTR, per a aquest component s'estableix en la decisió d'execució del Consell relativa a l'aprovació de l'avaluació del Pla de recuperació i resiliència d'Espanya (Council Implementing Decision - CID), de 13 de juliol de 2021, la fita núm. 77 (Restauració de les proteccions de llits i riberes contra els riscos d'inundació), segons la qual s'hauran d'haver recuperat ambientalment almenys 200 km de llits i riberes, i haver protegit, almenys, 40.000 habitants contra els riscos d'inundació. Quant a l'aportació concreta al compliment de la fita núm. 77, com s'indica en l'article 11 de l'esmentat RD 786/2022, després de l'execució de les actuacions finançades amb aquest, s'hauran d'haver dut a terme actuacions de restauració de rius i riberes en, almenys, 5 km de llits i riberes, i haver protegit davant del risc d'inundació, almenys, 1.000 habitants.  
  
Aquesta subvenció s'emmarca en el Pla de recuperació, transformació i resiliència del Govern d'Espanya, aprovat definitivament per l'Acord del Consell de Ministres, de 13 de juliol de 2021, sobre la base de la proposta aprovada per la Comissió Europea el 16 de juny de 2021 i, sobre la base d'això, es regiran per les disposicions europees i nacionals que regulen l'execució del pla, així com la normativa mediambiental que regula l'aplicació del principi de «no causar un perjudici significatiu» (DNSH, de l'anglés), i la relativa a la prevenció del frau. Pel que fa al compliment del principi de DNSH, caldrà ajustar-se al que es disposa en l'annex de l'RD 786/2022.  
Com s'indica en l'RD 786/2022, les actuacions que s'han de dur a terme dins de la submesura C5.I2b es corresponen amb el camp d'intervenció 35 «Mesures d'adaptació al canvi climàtic i prevenció i gestió de riscos relacionats amb el clima: inundacions (incloses les accions de sensibilització, la protecció civil, els sistemes i les infraestructures de gestió de catàstrofes i els enfocaments ecosistèmics)», i la contribució a l'etiquetatge verd (climàtic i ambiental) és d'un coeficient d'un 100 % i, quant a l'etiquetatge digital, un coeficient d'un 0 %.  
Tal com es recull en el preàmbul de l'RD 786/2022, les subvencions que preveu no constitueixen ajudes d'estat, ja que no hi concorren els requisits de l'article 107.1 del TFUE. No obstant això, assenyala que, quan els beneficiaris desenvolupen les actuacions que s'han de finançar, hauran d'analitzar cas per cas si aquestes constitueixen ajudes d'estat o no, d'acord amb el que s'estableix en la normativa estatal i europea. En el mateix sentit, l'article 13.2 de l'esmentat RD 786/2022.  
En aplicació del que s'ha exposat anteriorment, i en relació amb el que disposen els articles 3.4 i 4.3 del Decret 128/2017, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, les ajudes referides en aquesta convocatòria, quant a les entitats públiques no serà aplicable l'article 107.1 del TFUE quan actuen en qualitat d'administracions públiques i no en qualitat d'operadors econòmics. Així mateix, pel que fa als beneficiaris que facen alguna activitat econòmica per la qual s'ofereixen béns i/o serveis al mercat, estaran sotmesos als requisits i límits establits en el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352 de 24.12.2013), en la versió vigent, i el Reglament (UE) núm. 651/2014 respecte de la pròrroga i els ajustos pertinents (DOUE L 215 de 07.07.2020).  
A les ajudes regulades en aquesta resolució els seran aplicables l'Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que s'executen en el Pla de recuperació, transformació i resiliència, i la Llei 2/2023, de 20 de febrer, reguladora de la protecció de les persones que informen sobre infraccions normatives i de lluita contra la corrupció.  
Per tant, i amb l'objecte que s'inicie el procediment de sol·licitud i tramitació de les ajudes, en compliment de l'article 160 i 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte i àmbit d'aplicació  
Convocar els interessats en els municipis de la Comunitat Valenciana de la Vega Baixa del riu Segura a sol·licitar subvencions per a l'adquisició d'equipaments o materials que impedisquen l'entrada d'aigües o en faciliten l'evacuació, com ara barreres temporals o permanents, vàlvules antiretorn i altres elements, en actuacions de les que s'inclouen en l'apartat a de l'article 10 de l'RD 786/2022, inclosos els edificis relacionats amb aquestes, i en queden excloses la resta d'actuacions que s'indiquen en aquest article 10.  
L'àmbit d'aplicació queda definit pels següents termes municipals de la comarca del Baix Segura, ordenats per població:  
Torrevieja, Orihuela, Pilar de la Horadada, Almoradí, Callosa de Segura, Rojales, Guardamar del Segura, Albatera, Catral, Redován, San Fulgencio, Dolores, Cox, Bigastro, San Miguel de Salinas, Benejúzar, Los Montesinos, Rafal, Formentera del Segura, Benijófar, Algorfa, Granja de Rocamora, Jacarilla, San Isidro, Benferri, Daya Nueva i Daya Vieja, als quals s'han de sumar El Realengo i San Felipe Neri, pedanies de Crevillent.  
  
Segon. Beneficiaris  
Podran ser destinataris últims d'aquestes ajudes els subjectes que s'enumeren a continuació i que duguen a terme qualsevol de les actuacions que es recullen en l'apartat anterior en concordança amb el que preveu l'article 10.a de l'RD 786/2022 dins de l'àmbit territorial definit anteriorment, de manera que es minimitzen els danys que produeixen les inundacions en aquest àmbit:  
a) Administracions públiques.  
b) Persones físiques.  
c) Persones jurídiques.  
d) Qualsevol entitat del sector públic institucional de qualssevol administracions públiques a què es refereix l'article 2.2 de la Llei 40/2015, d'1 d'octubre, de règim jurídic del sector públic (LRJSP), així com les entitats de dret privat o organitzacions privades sense ànim de lucre.  
  
Tercer. Bases reguladores  
Les bases per les quals es regeix aquesta convocatòria són les que estableix el capítol III de l'RD 786/2022, esmentat anteriorment.  
  
Quart. Finançament de les ajudes  
1. Les ajudes que preveu aquesta convocatòria es financen amb fons procedents del Mecanisme per a la recuperació i resiliència, Next Generation EU, i es concediran amb càrrec als pressupostos de la Generalitat per a 2023, després de l'Acord de 26 de maig de 2023, del Consell, pel qual s'autoritza una transferència de crèdit del capítol 7 del programa 612.60 (Despeses diverses), a diversos capítols i programes per un import de 63.338.721 d'euros per a finançar les actuacions del Fons de Restauració Ecològica i Resiliència. Pla Vega Renhace:  
Capítol VII: transferències de capital.  
Codi de la línia: S1433.  
Denominació línia: Actuacions d'adaptació al risc d'inundació executades en el marc del pla Vega Renhace.  
Descripció i finalitat: adaptació al risc d'inundació d'edificacions, equipaments i instal·lacions.  
Beneficiaris previstos: administracions públiques, persones físiques, persones jurídiques, entitats del sector públic institucional, entitats de dret privat i organitzacions privades sense ànim de lucre.  
Manera de concessió: concurrència competitiva.  
Publicació de dades: sí.  
Import: 500.000,00 euros.  
2. La part no executada en l'exercici pressupostari 2023 s'incorporarà com a romanent als exercicis pressupostaris següents fins a la completa execució del programa.  
3. Amb les limitacions pressupostàries, derivades de l'existència de crèdit adequat i suficient, cada subvenció que es concedisca podrà cobrir fins al 100 % del pressupost d'execució material (exclòs l'IVA), amb una quantia màxima de 10.000,00 €.  
4. L'import subvencionat per la Conselleria no es veurà incrementat per cap motiu, i serà a càrrec de l'entitat beneficiària el finançament i pagament de l'addicional necessari, fins i tot l'IVA. En cas que les obres s'adjudiquen a la baixa, l'import de la subvenció a càrrec de l'òrgan concedent es reduirà proporcionalment a la baixa.  
Qualsevol increment en el pressupost, a conseqüència de les modificacions al projecte seleccionat per a ser subvencionat, serà íntegrament assumit pel beneficiari.  
  
Cinqué. Despeses subvencionables  
1. Seran despeses subvencionables les despeses d'inversió necessàries per a l'adquisició d'equipaments o materials que impedisquen l'entrada d'aigües o en faciliten l'evacuació, com ara barreres temporals o permanents, vàlvules antiretorn i altres elements.  
2. No podran ser seleccionades les actuacions que, en la data de sol·licitud de l'ajuda, disposen d'assignació en ferm de fons europeus en el marc de la programació financera vigent, o que compten amb finançament de l'Administració general de l'Estat perquè estan incloses en un conveni o protocol amb aquesta.  
3. No seran despeses subvencionables:  
a) Despeses produïdes a conseqüència d'un increment del preu del contracte d'obres objecte de subvenció a causa de modificacions, revisions de preus, certificació final, liquidació del contracte i qualsevol altra incidència sorgida.  
b) Les despeses efectuades fora del termini, regulades en l'apartat desseté d'aquesta convocatòria, o, si és el cas, de l'eventual pròrroga d'aquest termini.  
d) Les despeses en taxes o impostos, fins i tot l'Impost sobre el Valor Afegit.  
c) Les despeses associades a actuacions de les quals no s'aporte la documentació completa que s'exigeix en aquestes bases i convocatòria.  
4. En tot cas, l'import total de les ajudes de minimis concedides a un beneficiari no podrà excedir els 200.000 euros durant qualsevol període de tres exercicis fiscals, o 100.000 € si l'empresa beneficiària du a terme operacions de transport de mercaderies per carretera, d'acord amb el que assenyala el Reglament 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352 de 24.12.2013).  
  
Sisé. Compatibilitat de les ajudes  
1. Les ajudes es troben regulades en l'article 13 del capítol III de l'RD 786/2022:  
a) Les subvencions que són objecte d'aquest reial decret, així com les ajudes que es puguen finançar amb aquestes, seran compatibles amb altres ajudes, subvencions, ingressos o recursos per a la mateixa finalitat, procedents de qualssevol administracions o ens públics o privats, nacionals, sempre que es complisquen les regles d'acumulació de la normativa d'ajudes d'estat que, si és el cas, puga resultar aplicable, segons el tipus d'actuació subvencionada. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
b) En tot cas, els projectes que es financen a càrrec del Mecanisme de recuperació i resiliència només podran rebre ajuda d'altres programes i instruments de la Unió Europea, sempre que l'ajuda esmentada no cobrisca el mateix cost, de conformitat amb l'article 9 del Reglament (UE) 2021/241, del Parlament Europeu i del Consell, de 12 de febrer de 2021; l'article 188 del Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió, i l'article 7 de l'Ordre HFP/1030/2021, de 29 de setembre.  
Quan els beneficiaris acomplisquen alguna activitat econòmica per la qual ofereixen béns o serveis en el mercat, estaran sotmesos als requisits i límits que estableix el Reglament (UE) núm. 1407/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de funcionament de la Unió Europea a les ajudes de minimis (DOUE L 352, de 24.12.2013), que ha estat modificat pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la pròrroga, i el Reglament (UE) núm. 651/2014, pel que fa a la pròrroga i els ajustos pertinents (DOUE L 215, de 07.07.2020).  
  
No es podran aplicar a les empreses que operen en els sectors determinats en el punt 1 de l'article 1 del reglament esmentat. Si una empresa opera en els sectors previstos en lletres a, b o c del punt 1 de l'article 1 d'aquest reglament, i també en un sector o més o desenvolupa altres activitats que s'inclouen en l'àmbit d'aplicació del reglament esmentat, aquest s'aplicarà a les ajudes concedides en relació amb aquests sectors o activitats, a condició que es garantisca per mitjans apropiats, com ara la separació d'activitats o la distinció de costos, que les activitats dels sectors exclosos de l'àmbit d'aplicació del reglament no es beneficien de les ajudes de minimis concedides d'acord amb el reglament esmentat.  
  
Seté. Termini de presentació de les sol·licituds  
El termini de presentació de les sol·licituds serà d'un mes a partir de l'endemà de la publicació de l'extracte d'aquesta convocatòria en el Diari Oficial de la Generalitat Valenciana.  
  
Huité. Forma de presentació de les sol·licituds  
1. Els beneficiaris que s'indiquen en l'apartat segon d'aquesta convocatòria podran presentar una única sol·licitud de subvenció per a la seua actuació.  
2. Les sol·licituds i la documentació que les acompanya s'han de presentar preferentment en els registres dels òrgans administratius als quals es dirigisquen, i es podran presentar també en qualsevol dels registres que preveu la legislació reguladora del procediment administratiu comú, mitjançant el corresponent model normalitzat disponible a través de la seu electrònica de la Generalitat, en l'adreça d'internet sede.gva.es/va/proc24465.  
3. Les persones obligades a relacionar-se amb la Generalitat a través de mitjans electrònics, en els termes de l'article 14 de la Llei 39/2015, d'1 d'octubre, del procediment administratiu comú (LPACAP), així com les persones sol·licitants que no estiguen obligades a fer-ho, però opten per aquesta via, han de presentar les sol·licituds telemàticament mitjançant la seu electrònica de la Generalitat en l'adreça d'internet sede.gva.es/va/proc24465.  
4. Per a accedir de manera telemàtica al procediment, la persona sol·licitant ha de disposar de signatura electrònica avançada, bé amb el certificat qualificat de representant d'entitat (si és persona jurídica) o bé amb el certificat reconegut per a ciutadans (si és persona física), els dos emesos per l'Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de signatura electrònica admés per la seu electrònica de la Generalitat (https://sede.gva.es/va/sede\_certificados).  
5. Quan es vulga tramitar un procediment en representació d'altres persones físiques o jurídiques, es podrà atorgar aquesta representació per mitjà del Registre de representants de l'ACCV (https://www.accv.es/vl/servicios/ciudadanos-y-autonomos/registro-de-representantes/). L'accés a aquest registre per part de les persones representades es pot fer utilitzant un certificat qualificat de ciutadà (si és persona física) o de representant d'entitat (si és persona jurídica).  
6. En cas de presentació telemàtica, les sol·licituds s'han de signar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, els que siguen competents per a fer-ho signaran electrònicament els documents que s'adjunten la signatura dels quals siga obligatòria.  
7. Si algun dels subjectes als quals fa referència l'article 14.2 de l'LPACAP, presenta la seua sol·licitud presencialment, se li requerirà que l'esmene mitjançant la presentació electrònica en els termes que preveu l'article 68.4 de l'esmentada LPACAP. A aquest efecte, es considera com a data de presentació de la sol·licitud la data en què s'haja fet l'esmena.  
8. Quan les persones interessades necessiten donar d'alta o modificar un compte bancari per a percebre les ajudes convocades, aquesta actuació es podrà dur a terme de manera telemàtica a través de la seu electrònica de la Generalitat (sede.gva.es/proc22648), si bé estan obligats a fer-ho els subjectes que preveu l'article 6 de l'Ordre 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.  
9. Les persones físiques que trien comunicar-se amb aquesta administració per un mitjà diferent de l'electrònic podran presentar la sol·licitud i la resta de documentació:  
a) En el registre electrònic de l'administració o l'organisme a què es dirigisquen, així com en la resta de registres electrònics de qualsevol dels subjectes a què es refereix l'article 2.1.  
b) En les oficines de Correus, de la manera que s'establisca reglamentàriament.  
c) En les representacions diplomàtiques o oficines consulars d'Espanya a l'estranger.  
d) En les oficines d'assistència en matèria de registres.  
e) En qualsevol altre que establisquen les disposicions vigents.  
  
Nové. Documentació que s'ha de presentar  
1. El model de sol·licitud i la documentació que s'ha de presentar es farà mitjançant els models normalitzats disponibles en l'URL de detall del procediment (Guia PROP) següent http://www.gva.es/va/proc24465.  
  
2. L'òrgan instructor d'aquest procediment està autoritzat per a consultar la informació següent: identitat del sol·licitant o, si és el cas, del seu representant legal, i dades d'estar al corrent amb la Tresoreria de la Seguretat Social. No obstant això, si s'hi vol oposar, és imprescindible que indique la informació concreta a la consulta de la qual s'oposa i els motius que ho justifiquen. Si s'hi oposa, queda obligat a aportar els documents acreditatius corresponents. L'òrgan instructor del procediment ha d'estar autoritzat per l'interessat per a poder consultar les dades d'estar al corrent dels pagaments amb l'Agència Tributària, estatal i autonòmica. En cas contrari, haurà d'aportar els documents acreditatius corresponents.  
3. Tots els documents que s'adjunten a la sol·licitud telemàtica han d'anar signats per la persona o les persones, físiques o jurídiques, que corresponguen en cada cas.  
Aquesta signatura serà obligatòria en el cas que es formulen sol·licituds, es presenten declaracions responsables o comunicacions, s'interposen recursos, es desistisca d'accions o renuncie a drets, sobre la base del que s'indica en l'article 11.2 de l'LPACAP.  
També serà obligatori que estiguen signades digitalment les memòries valorades segons el que estableix l'Ordre 9/2016, de 22 d'abril, de 2016, de la Conselleria de Medi Ambient, Aigua, Infraestructures i Territori, per la qual s'estableix el format digital per a la presentació de projectes tècnics.  
4. Amb la presentació de la sol·licitud, el sol·licitant manifesta sota la seua responsabilitat que totes les dades que es recullen en aquesta sol·licitud i en la documentació que s'hi adjunta són verídiques, que es troba en possessió de la documentació que així ho acredita i queda a la disposició de la Generalitat per a la presentació, la comprovació, el control i la inspecció posterior que s'estimen oportuns.  
5. Segons el que disposa l'article 69.4 de l'LPACAP, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant de l'administració competent de la declaració responsable, la documentació que es requerisca en cada cas per a acreditar el compliment del que s'ha declarat, o la comunicació, determinarà la impossibilitat de continuar amb l'exercici del dret afectat des del moment en què es tinga constància de tals fets, sense perjudici de les responsabilitats penals, civils o administratives que pertoquen.  
  
6. En el cas que la sol·licitud no complisca els requisits exigits o no s'hi adjunten els documents preceptius, es requerirà l'interessat perquè, dins del termini de deu dies, esmene la falta o hi adjunte els documents, amb la indicació que, si no ho fa, es considerarà que desisteix de la seua petició, amb la resolució prèvia que s'ha de dictar en els termes que preveu l'article 21 de l'apartat 1 de l'LPACAP.  
7. Qualsevol aportació de documentació complementària, una vegada feta la sol·licitud, haurà de fer referència al codi d'expedient que se li haja assignat.  
L'accés al tràmit concret d'aportació de documentació complementària es pot fer per mitjà del cercador de procediments de la seu electrònica de la Generalitat, identificat amb el nom «Aportació de documentació o esmena d'un expedient existent de sol·licitud d'ajudes de la Conselleria de Medi Ambient, Aigua, Infraestructures i Territori». També es pot fer des de l'URL de detall del procediment (Guia PROP) següent:  
  
http://www.gva.es/va/proc24465.  
8. Les sol·licituds s'han de formalitzar en el formulari disposat per a la convocatòria i s'hi ha d'adjuntar la documentació següent:  
a) Acreditació de la identitat de la persona sol·licitant i, si és el cas, del seu representant legal.  
b) En cas que l'òrgan concedent no autoritze a efectuar la consulta, acreditació d'estar al corrent de les obligacions tributàries, estatals i autonòmiques, i amb la Seguretat Social.  
c) Model de domiciliació bancària, en cas que la persona sol·licitant no estiga obligada a realitzar l'alta o modificació del compte bancari mitjançant la tramitació telemàtica corresponent i no opte per efectuar aquesta tramitació telemàtica.  
d) Memòria tècnica de l'obra, que ha de contindre, almenys:  
Una descripció de l'objecte de l'actuació, que ha de recollir els antecedents i la situació prèvia a aquestes, les necessitats que s'han de satisfer i la justificació de la solució adoptada, i detallar els factors de tot ordre que s'han de tindre en compte.  
Els plans de conjunt i de detall necessaris, equipaments o materials perquè l'obra quede perfectament definida. S'ha d'incloure, almenys:  
  
Plànol cadastral de la parcel·la que és objecte de subvenció, plànol de situació a escala 1:50.000 i un altre d'emplaçament a escala 1:10.000, en què s'indique el punt central d'ubicació de l'edifici que és objecte de subvenció.  
Plànol de risc d'inundació obtingut de la base de dades del PATRICOVA de la Comunitat Valenciana, visor cartogràfic de l'adreça: https://visor.gva.es/visor/, en què s'indique el punt central d'ubicació de l'edifici objecte de subvenció.  
Plànol de nivell de perillositat d'inundació, obtingut de la base de dades del PATRICOVA de la Comunitat Valenciana, visor cartogràfic de l'adreça: https://visor.gva.es/visor/, en què s'indique el punt central d'ubicació de l'edifici que és objecte de subvenció.  
Un pressupost, amb l'expressió dels preus unitaris i dels descompostos, l'estat de mesuraments i els detalls precisos per a la valoració.  
  
Un programa de desenvolupament dels treballs o pla d'obra de caràcter indicatiu, amb previsió, si és el cas, del temps i cost.  
e) Document acreditatiu de la titularitat de l'edifici que és objecte de subvenció, en cas que el sol·licitant siga el propietari, o plena disponibilitat d'aquest mitjançant un contracte d'arrendament si el sol·licitant no n'és el propietari i està en situació d'arrendament o qualsevol altra forma permesa en dret.  
9. De conformitat amb l'article 7.3 de l'Ordre HPF/55/2023, de 24 de gener, s'habiliten els òrgans de concessió de subvencions a sol·licitar els participants en els procediments, la informació de la seua titularitat real, sempre que l'AEAT no dispose de la informació de titularitats reals de l'empresa que és objecte de consulta i així li ho haja indicat mitjançant la bandera negra corresponent al responsable de l'operació de què es tracte. Aquesta informació s'ha d'aportar a l'òrgan de concessió de subvencions en el termini de cinc dies hàbils des que es formule la sol·licitud d'informació. La falta de lliurament d'aquesta informació en el termini assenyalat serà motiu d'exclusió d'aquest procediment.  
  
  
Desé. Criteris de valoració  
1. Les actuacions que són objecte d'ajuda han de complir la normativa vigent que els siga aplicable. Així mateix, hauran de comptar amb les preceptives llicències i autoritzacions administratives en el cas que aquestes ho requerisquen, amb anterioritat al pagament de les subvencions.  
2. Les sol·licituds seran avaluades mitjançant l'aplicació dels criteris que s'exposen a continuació:  
Criteri 1. Nivell de risc d'inundació: es valorarà aquest apartat en funció de la ubicació de l'edifici afectat per risc d'inundació. Es determina mitjançant els nivells de risc que presenta el visor cartogràfic de la Generalitat Valenciana esmentat en l'apartat 8.d del punt nové d'aquesta convocatòria. S'estableixen 5 nivells de risc als quals s'assignarà la puntuació següent:  
- Risc molt alt: 10 punts.  
- Risc alt: 8 punts.  
- Risc mitjà: 6 punts.  
- Risc baix: 4 punts.  
- Risc molt baix: 2 punts.  
S'haurà de justificar mitjançant un plànol de grandària A3, en format.pdf, obtingut del mapa de riscos esmentat anteriorment.  
Criteri 2. Nivell de perillositat d'inundació: es valorarà aquest apartat en funció de la ubicació de l'edifici afectat pel nivell d'inundació. Es determina mitjançant els nivells de perillositat que presenta el visor cartogràfic de la Generalitat Valenciana esmentat en l'apartat 8d del punt nové d'aquesta convocatòria. S'estableixen 7 nivells de perillositat als quals s'assignarà la puntuació següent:  
- Perillositat 1: 10 punts.  
- Perillositat 2: 8 punts.  
- Perillositat 3: 6 punts.  
- Perillositat 4: 4 punts.  
- Perillositat 5: 3 punts.  
- Perillositat 6: 2 punts.  
- Perillositat geomorfològica: 1 punt.  
S'ha de justificar mitjançant un plànol de grandària A3, en format.pdf, obtingut del mapa de perillositat esmentat anteriorment.  
Criteri 3. Superfície de l'edifici afectat: s'estableixen els nivells d'afecció i puntuació següents:  
- Superfície 50 m²: 3 punts.  
- Superfície > 50 m² 100 m²: 5 punts.  
- Superfície > 100 m² 150 m²: 7 punts.  
- Superfície > 150 m² 200 m²: 9 punts.  
- Superfície > 200 m² 300 m²: 11 punts.  
- Superfície > 300 m² 500 m²: 13 punts.  
- Superfície > 500 m² 800 m²: 15 punts.  
- Superfície > 800 m² 1.500 m²: 17 punts.  
- Superfície > 1.500 m²: 20 punts.  
La superfície s'ha de justificar mitjançant un certificat cadastral.  
Criteri 4. Nombre d'empleats que desenvolupen la seua activitat en l'edifici o persones que hi habiten. S'estableixen els nivells i la puntuació següents:  
- 1 sol treballador/resident: 1 punt.  
- 2 treballadors/residents: 2 punts.  
- >2 a 4 treballadors/residents: 4 punts.  
- > 4 a 8 treballadors/residents: 6 punts.  
- > 8 a 12 treballadors/residents: 8 punts.  
- > 12 a 15 treballadors/residents: 10 punts.  
- > 15 a 20 treballadors/residents: 12 punts.  
- > 20 a 30 treballadors/residents: 15 punts.  
- > 30 treballadors/residents: 18 punts.  
L'entitat física/jurídica de la qual depenguen els treballadors justificarà aquest apartat mitjançant una còpia dels TC2 dels últims tres mesos anteriors a la presentació de la sol·licitud.  
En cas de residents, es justificarà mitjançant un certificat d'empadronament d'almenys l'any anterior a la data de publicació de la convocatòria de la subvenció i, en cas de no residents, una còpia de la titularitat de l'edifici.  
Criteri 5. Valor d'equipaments, instal·lacions, materials, mobles i instruments en situació de risc d'inundació.  
S'estableixen els valors de puntuació següents:  
- Valoració 100.000 €: 2 punts.  
- Valoració > 100.000 € 200.000 €: 4 punts.  
- Valoració > 200.000 € 300.000 €: 6 punts.  
- Valoració > 300.000 € 400.000 €: 8 punts.  
- Valoració > 400.000 €: 10 punts.  
S'ha de justificar mitjançant un document acreditatiu de la inclusió en contracte d'assegurança mitjançant el valor del contingut de l'edifici, l'equipament o la instal·lació que és objecte de subvenció o factures d'adquisició d'aquests.  
En el cas d'actuacions d'adaptació al reg d'inundació dutes a terme en els díhuit mesos anteriors a l'aprovació de l'RD 786/2022, l'acreditació de les dades referides als criteris 3, 4 i 5 haurà d'estar datada amb anterioritat a març de 2021.  
  
Onzé. Òrgans competents per a l'ordenació i instrucció, valoració i proposta de resolució  
1. Correspon a la Direcció General de l'Aigua, l'ordenació, la instrucció i el seguiment del procediment de concessió, que podrà realitzar d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'ha de formular la proposta de resolució.  
2. Per a l'avaluació de sol·licituds, segons preveu l'article 22 de l'LGS, es constituirà una comissió d'avaluació que estarà integrada pel titular de la Subdirecció de Planificació i Infraestructures Hidràuliques o la persona en qui delegue, que en serà el president, i el personal tècnic que designe la persona titular de la direcció general. La persona de nivell tècnic responsable de convenis i subvencions de la direcció general amb competències en matèria de recursos hídrics actuarà com a secretari/ària, i com a vocals hi haurà dos tècnics/ques d'aquesta direcció general.  
3. Aquesta comissió d'avaluació, com a òrgan col·legiat, s'haurà d'ajustar en el seu funcionament al règim que s'estableixen per a aquests en els articles 15 a 18 de l'LRJSP.  
4. La comissió d'avaluació haurà d'emetre un informe d'avaluació de les sol·licituds, d'acord amb els criteris establits en l'apartat desé anterior. Aquest informe haurà d'incloure els criteris de concessió amb la ponderació corresponent i s'establirà una prelació de més a menys puntuació.  
5. En vista de l'expedient i l'informe d'avaluació de les sol·licituds emés per la comissió, l'òrgan instructor haurà de formular una proposta de resolució definitiva de les ajudes, que haurà d'expressar la llista de beneficiaris, l'import de l'ajuda i els criteris de valoració seguits per a efectuar-la, així com la proposta de desestimació fonamentada de la resta de sol·licituds.  
  
Dotzé. Procediment de concessió  
Aquestes ajudes es concediran en règim de concurrència competitiva, tal com s'estableix en l'article 22.1 de l'LGS, de conformitat amb els principis de publicitat, transparència, concurrència, objectivitat, igualtat i no discriminació, així com amb els principis d'eficàcia i eficiència, establits en els articles 8 i 17, i d'acord amb el que disposa el reglament d'aquesta llei aprovat mitjançant l'RLGS, d'acord amb els criteris que estableix aquesta resolució.  
2. Es valoraran cadascuna de les sol·licituds admeses que han complit els terminis i requisits que s'assenyalen en aquesta convocatòria, segons els criteris de valoració que figuren en l'apartat desé d'aquesta convocatòria. L'ordre de prelació es determinarà per aplicació de les regles següents:  
a) En primer lloc, s'ordenaran les sol·licituds, d'acord amb la puntuació obtinguda en aplicació dels criteris de valoració esmentats anteriorment.  
b) Les subvencions es concediran a les sol·licituds que hagen obtingut la puntuació més alta en aplicació dels criteris de valoració i les regles que s'assenyalen en aquesta convocatòria fins al límit de crèdit fixat en aquesta.  
c) En el cas que hi haja diverses sol·licituds empatades a punts i no hi haja prou crèdit per a totes, es donarà prioritat, fins que s'esgote el crèdit disponible, i es denegarà la resta, a les sol·licituds empatades ordenades de més a menys puntuació de l'obtinguda en el criteri 1 referit en l'apartat desé. Si persisteix l'empat, es donarà prioritat a les sol·licituds empatades que hagen obtingut una puntuació més alta en el criteri 2. Si continua persistint l'empat, es donarà prioritat a les sol·licituds empatades que hagen obtingut una puntuació més alta en el criteri 3. Si continua persistint l'empat, es donarà prioritat a les sol·licituds empatades que hagen obtingut una puntuació més alta en el criteri 4. Si continua persistint l'empat, es donarà prioritat a les sol·licituds empatades que hagen obtingut una puntuació més alta en el criteri 5. Si, després d'utilitzar els criteris anteriors, persisteix l'empat, es donarà prioritat a les sol·licituds per data d'entrada en registre. Com a últim recurs, i en cas que persistisca l'empat, aquest es dirimirà per sorteig.  
d) S'establirà una llista de reserva per a les sol·licituds que hagen sigut baremades complint les condicions administratives i tècniques que s'estableixen en les bases reguladores per a adquirir la condició de beneficiàries, però que no hagen sigut estimades per haver-se depassat la quantia màxima del crèdit fixat en la convocatòria.  
  
En aquest cas, si renuncia a la subvenció algun dels beneficiaris en el termini d'un mes des de la notificació de la resolució de concessió, o hi ha una ampliació pressupostària del programa, l'òrgan concedent acordarà, sense necessitat d'una nova convocatòria, la concessió de la subvenció a les sol·licituds següents per ordre de puntuació, sempre que amb la renúncia d'algun dels beneficiaris s'haja alliberat crèdit suficient per a atendre, almenys, una de les sol·licituds denegades.  
L'òrgan instructor de la subvenció haurà de comunicar aquesta opció als interessats, a fi que accepten la proposta de concessió de subvenció en el termini improrrogable de 10 dies. Una vegada acceptada la proposta per part del sol·licitant, l'òrgan instructor l'elevarà a l'òrgan competent perquè dicte l'acte de concessió i la notifique.  
  
  
Tretzé. Resolució del procediment  
1. La resolució i concessió d'ajudes, així com les facultats relatives a la modificació, la revocació i el reintegrament d'aquestes, correspon a la persona titular de la conselleria competent o en qui delegue.  
2. Evacuats els tràmits de l'article anterior, la persona titular de la conselleria competent, o en qui delegue, ha de resoldre el procediment en el termini màxim de sis mesos des de la data de publicació de la convocatòria, i es concediran les subvencions respectant l'ordre establit en la valoració prèvia fins que s'esgote el crèdit.  
En la resolució haurà de constar, en tot cas, l'objecte de la subvenció, la llista de beneficiaris segons l'ordre de puntuació i l'import de la subvenció, així com, de manera fonamentada, la desestimació i la no concessió d'ajuda per inadmissió de la petició, desistiment, renúncia o impossibilitat material sobrevinguda de la resta de sol·licituds. En la resolució s'hauran d'indicar els recursos que es puguen exercitar.  
  
Catorzé. Notificació de la resolució i publicitat de les subvencions concedides  
La notificació de la resolució es farà mitjançant la publicació en el Diari Oficial de la Generalitat Valenciana. Així mateix, es podrà publicar en la pàgina web de la Conselleria de Medi Ambient, Aigua, Infraestructures i Territori.  
La publicació de la resolució de concessió en el Diari Oficial de la Generalitat Valenciana substitueix les notificacions individuals, amb els mateixos efectes, segons el que estableix l'article 45 de l'LPACAP.  
  
  
Quinzé. Acceptació de la subvenció  
1. La sol·licitud de subvenció comporta l'acceptació tàcita de la subvenció concedida, entenent que accepta totes i cadascuna de les condicions expressades en l'RD 786/2022, en aquesta convocatòria i en l'acte de concessió de la subvenció.  
2. El beneficiari podrà renunciar a la subvenció concedida en el termini d'un mes comptat a partir de l'endemà de la notificació de la resolució administrativa. De la mateixa manera, l'entitat sol·licitant podrà desistir de la sol·licitud de la subvenció en qualsevol moment abans de la concessió d'aquesta. Tant la renúncia a la subvenció com el desistiment a la sol·licitud s'hauran d'expressar i comunicar a la Direcció General de l'Aigua mitjançant la presentació des de l'URL de detall del procediment (Guia PROP) següent: http://www.gva.es/va/proc24465.  
  
  
Setzé. Termini d'execució de les actuacions  
Els beneficiaris hauran d'executar les actuacions subvencionades en el termini de trenta-sis (36) mesos des de l'aprovació de l'RD 786/2022. Es podran incloure en l'àmbit d'aquesta convocatòria les actuacions d'adaptació al risc d'inundació que s'hagen dut a terme en els díhuit mesos anteriors a l'aprovació d'aquest.  
  
Desseté. Termini de justificació de la subvenció i abonament  
1. L'actuació que és objecte de subvenció s'haurà d'executar abans del 28 de setembre de 2025 i remetre tota la documentació justificativa de la realització a la Conselleria de Medi Ambient, Aigua, Infraestructures i Territori abans del 10 d'octubre de 2025. Serà obligatòria l'acreditació d'estar al corrent en les obligacions fiscals (Agència Tributària i Generalitat) i amb la Seguretat Social.  
La presentació del material justificatiu es farà mitjançant l'URL següent: http://www.gva.es/va/proc24465, i adjuntar-hi:  
a) Annex II.  
b) Document justificatiu del compliment de respectar el principi de no causar un perjudici significatiu al medi ambient (DNSH).  
c) Certificat de les ajudes de minimis que ha rebut un beneficiari, segons consten registrades en la Base de dades nacional de subvencions, que podrà obtindre mitjançant l'enllaç: https://sedeminhap.gob.es/ca-ES/sedes/igae/procedimientos/paginas/default.aspx'idprocedimiento=2083&p=0  
d) Justificació de la despesa reglada en l'article 72 del Reial decret 887/2006, de 21 de juliol, pel qual s'aprova el Reglament de l'LGS, mitjançant un compte justificatiu que haurà de contindre, amb caràcter general, la documentació següent:  
- Una memòria d'actuació justificativa del compliment de les condicions imposades en la concessió de la subvenció, amb la indicació de les activitats realitzades i els resultats obtinguts.  
- Una memòria econòmica justificativa del cost de les activitats dutes a terme, que ha de contindre:  
i) Una llista classificada de les despeses i les inversions de l'activitat, amb la identificació del creditor i del document, l'import, la data d'emissió i, si és el cas, la data de pagament. S'han d'aportar els originals de les factures estampillades.  
En cas que la subvenció s'atorgue conformement a un pressupost, s'han d'indicar les desviacions produïdes.  
ii) Una llista detallada d'altres ingressos o subvencions que hagen finançat l'activitat subvencionada, amb la indicació de l'import i la procedència. S'han d'aportar els originals de les factures estampillades.  
2. El procediment de pagament de cadascuna de les subvencions s'ha d'ajustar als termes i les condicions següents:  
- El pagament s'haurà d'efectuar quan l'entitat beneficiària haja acreditat el compliment de la finalitat per a la qual va ser atorgada la subvenció i haja justificat la realització de l'activitat i la despesa feta. A les ordres de pagament s'haurà d'acompanyar una certificació expedida per l'òrgan instructor acreditativa del compliment de les condicions de la subvenció.  
- Constituirà, en tot cas, un requisit previ per al pagament l'expedició pel director general del corresponent certificat de comprovació i aprovació de justificant.  
  
Dihuité. Pla de control  
El control previst en l'article 165.j de la Llei 1/2015, de 6 de febrer d'hisenda pública, del sector públic instrumental i de subvencions, s'efectuarà d'acord amb el que es preveu en l'article 169.3 d'aquesta llei mitjançant els controls següents:  
a) Tipus de control que s'ha d'efectuar sobre la línia: administratius, sobre el terreny, amb posterioritat i/o de qualitat.  
i. Controls administratius:  
Es revisarà tota la documentació presentada per cadascuna de les ajudes concedides, que a aquest efecte s'ha establit en aquesta resolució com d'aportació preceptiva pel beneficiari, així com la comprovació del fet que cada beneficiari està al corrent en les obligacions fiscals (Agència Tributària i Generalitat i amb la Seguretat Social).  
Es comprovaran tots i cadascun dels documents justificatius de les despeses realitzades, abans de procedir-ne a la liquidació.  
ii. Controls sobre el terreny:  
In situ, es controlarà, almenys, el 30 % de les actuacions corresponents a les ajudes concedides.  
iii. Controls amb posterioritat i/o de qualitat:  
Finalitzada l'activitat subvencionable, es revisarà la documentació per a la comprovació del compliment de la finalitat que és objecte de la subvenció. Es pot recaptar informació addicional que permeta contextualitzar la documentació aportada en un principi i les activitats programades en funció del grau efectiu d'execució.  
b) Criteris de selecció de la mostra: aleatoris, dirigits o de risc.  
  
Per als controls sobre el terreny, la selecció es farà de manera aleatòria per insaculació.  
c) Percentatge mínim d'ajuda que s'ha de controlar sobre el total pagat en aquesta línia.  
Administrativament, es controlarà el 100 % de l'ajuda concedida.  
  
Denové. Transparència, subministrament d'informació i dades obertes  
  
1. Les persones beneficiàries de la subvenció han de complir les obligacions de transparència que preveu la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d'abril, de transparència i bon govern de la Comunitat Valenciana, i l'article 18 de la Llei general de subvencions.  
  
2. En particular, les entitats privades han de complir les obligacions de publicitat activa que recull el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben, durant el període d'un any natural, ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros. c) Les ajudes o subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.  
En particular, s'han de publicar en els termes que preveuen els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 d'aquesta. Aquesta publicació es farà per mitjà de la pàgina web de l'entitat, o bé mitjançant la plataforma TEP- Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant, almenys, quatre anys naturals.  
3. Sense perjudici de les obligacions que preveu l'apartat anterior, tots els beneficiaris de subvencions hauran de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es faça de l'activitat subvencionada. Per a fer-ho, s'hauran d'incloure els logotips de la Generalitat Valenciana, la procedència del finançament i l'emblema de la UE amb el text «Finançat per la Unió Europea-Next Generation EU», la tipografia serà Gothan o Helvètica i els logotips institucionals s'hauran de col·locar amb preferència en la part alta o baixa del cartell, i si només hi ha dos, en els cantons.  
Hauran d'incloure en l'edificació o instal·lació subvencionada una placa que esmente l'RD 786/2022 i incloga la imatge corporativa del Ministeri per a la Transició Ecològica i el Repte Demogràfic.  
4. Els beneficiaris de subvencions estan obligats a subministrar a l'entitat concedent, amb requeriment previ, tota la informació que siga necessària perquè complisca les obligacions que preveu la Llei 1/2022, de 13 d'abril, en el termini de 15 dies hàbils des del requeriment. Una vegada transcorregut el termini conferit en el requeriment sense que aquest s'haja atés, l'òrgan que haja fet el requeriment podrà acordar, amb un advertiment i una audiència previs a la persona interessada, la imposició de multes coercitives en els termes que preveu l'article 5 de la Llei 1/2022, de 13 d'abril.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
Vinté. Protecció de dades  
1. La sol·licitud de les ajudes/comunicació comporta el tractament de dades de caràcter personal en el marc del que disposa el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i de la Llei orgànica 3/2018, de 5 de desembre, de protecció de dades personals i garantia dels drets digitals.  
2. La informació relativa al tractament de les dades de caràcter personal està disponible en el Registre d'activitats de tractament publicat en la pàgina web de la conselleria competent en matèria de recursos hídrics. En concret, la informació bàsica del tractament és la següent:  
  
a) Nom del tractament: ajudes i subvencions en matèria d'infraestructures hidràuliques.  
b) Identitat del responsable del tractament: persona titular de la sotssecretaria de la conselleria competent en matèria de medi ambient.  
c) Finalitat del tractament: gestionar les ajudes en matèria de conscienciació de l'ús de l'aigua i de subministrament d'aigua, sanejament i defensa contra inundacions.  
d) Exercici de dret: pot exercitar el dret d'accés, rectificació, supressió, limitació, oposició i portabilitat de les seues dades de caràcter personal de manera presencial o telemàtica, de conformitat amb el que preveu aquest enllaç: http://www.gva.es/va/proc19970.  
e) Reclamacions: sense perjudici de qualsevol altre recurs administratiu o acció judicial, si la persona interessada entén vulnerat el seu dret a la protecció de dades, pot reclamar davant de la Delegació de Protecció de Dades, de manera presencial o telemàtica, de conformitat amb el que es preveu en l'adreça d'internet següent: https://sede.gva.es/va/inicio/procedimientos'id\_proc=22946, sense perjudici de la possibilitat de reclamar davant de l'Agència Espanyola de Protecció de Dades.  
f) Es pot obtindre informació més detallada en l'enllaç següent: https://agroambient.gva.es/va/registre-de-tractaments  
3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, té l'obligació d'informar-les dels aspectes següents:  
  
a) La comunicació d'aquestes dades a l'Administració per al tractament en l'àmbit de les seues competències i d'acord amb les finalitats del procediment.  
b) La possibilitat que l'Administració faça consultes relacionades amb les seues dades per a comprovar-ne, entre altres aspectes, la veracitat. Si aquesta consulta necessita una autorització per llei per part de les persones les dades de les quals s'han de consultar, la persona sol·licitant o el seu representant legal han d'haver recaptat aquesta autorització, que ha d'estar disponible a requeriment de l'Administració en qualsevol moment.  
c) La possibilitat i la manera d'exercir els drets d'accés, rectificació, supressió, limitació del tractament o oposició que l'assisteixen en relació amb el tractament de les seues dades personals.  
De conformitat amb el que estableixen els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar, potestativament, un recurs de reposició davant del mateix òrgan que dicta l'acte, en el termini d'un mes a comptar des de l'endemà de la publicació d'aquesta resolució en el Diari Oficial de la Generalitat Valenciana o, directament, un recurs contenciós administratiu davant dels jutjats contenciosos administratius de la Comunitat Valenciana en el termini de dos mesos a comptar des de l'endemà de la publicació d'aquesta resolució en el Diari Oficial de la Generalitat Valenciana.  
  
  
València, 8 de setembre de 2023.- La consellera de Medi Ambient, Aigua, Infraestructures i Territori: Salomé Pradas Ten.